
ΔΕΛΤΙΟ ΤΥΠΟΥ

Α.Δ.Ε.Δ.Υ. – Ο.Σ.Υ.Ο.

Πραγματοποιήθηκε σήμερα 28/1/2010 επίσκεψη του Προέδρου της Α.Δ.Ε.Δ.Υ. κ. Σπ. Παπασπύρου στο Γενικό Λογιστήριο του Κράτους και συνάντησή του με το Προεδρείο της Ομοσπονδίας Συλλόγων Υπουργείου Οικονομικών (Ο.Σ.Υ.Ο).

Η συνάντηση συνέπεσε με την ανακοίνωση περικοπής κατά 10% των υπερωριών, νυχτερινών κ.α., ακόμη και των κωδικών που αφορούν την ιατροφαρμακευτική περίθαλψη των δημοσίων υπαλλήλων. Αναμένεται και η περικοπή των επιδομάτων στο σύνολο του Δημοσίου, για την οποία απαιτείται νομοθετική ρύθμιση και η οποία δεν μπορεί να γίνει με αποφάσεις και εγκυκλίους.

Είναι εμφανές και σαφές ότι η περικοπή των αποδοχών των δημοσίων υπαλλήλων θα ξεπεράσει το 20% σε ορισμένες κατηγορίες. Αποτελεί άξιο απορίας το γεγονός ότι ενώ οι εργαζόμενοι στο Υπουργείο Οικονομικών έχουν καταθέσει προτάσεις που εξασφαλίζουν πόρους πάνω από 1,5 δις ευρώ, η Κυβέρνηση επιμένει στην τυφλή, ισοπεδωτική, άδικη και αναποτελεσματική εύκολη λύση του ψαλιδιού και των περικοπών στους μισθούς και τις συντάξεις, τις ιατροφαρμακευτικές παροχές σε Δημόσιο και Ιδιωτικό Τομέα.

Ο Πρόεδρος της Α.Δ.Ε.Δ.Υ. δήλωσε την αμέριστη υποστήριξή του στις πρωτοβουλίες, τις παρεμβάσεις, τους αγώνες των εργαζομένων και της Ο.Σ.Υ.Ο. και κάλεσε μπροστά στην απεργία της 10ης Φεβρουαρίου 2010 να εντείνουν την προετοιμασία για δυναμική και ενωτική συμμετοχή των υπαλλήλων, αλλά και με συναίσθηση της γενικότερης κατάστασης, τη συνέχεια των επεξεργασιών τους για εναλλακτικές λύσεις, πραγματικές διαρθρωτικές πολιτικές αξιολόγησης των δαπανών και αποτελεσματικότητας στην είσπραξη των εσόδων.
Οι Πρόεδροι της Α.Δ.Ε.Δ.Υ. και της Ο.Σ.Υ.Ο. καλούν την Κυβέρνηση να αναθεωρήσει και να επανεξετάσει άμεσα όχι μόνο την πολιτική περικοπής των αποδοχών και των κοινωνικών παροχών, αλλά και την πρακτική εγκλωβισμού σε ένα ξέφρενο και ακριβό δανεισμό, που επιτρέπει κερδοσκοπικά παιχνίδια σε βάρος της χώρας.

